“Har bir oila — tadbirkor” dasturi doirasida kreditlar ajratish tartibi to‘g‘risidagi nizomga o‘zgartirishlar va qo‘shimcha kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Banklar va bank faoliyati to‘g‘risida”gi qonunlari va O‘zbekiston Respublikasi Prezidentining 2019-yil 21-maydagi PF-5723-son “Mehnatga haq to‘lash, pensiyalar va boshqa to‘lovlar miqdorlarini aniqlash tartibini takomillashtirish to‘g‘risida”gi Farmoni, 2019-yil 7-martdagi PQ-4231-son “Hududlarda aholini tadbirkorlikka keng jalb qilish va oilaviy tadbirkorlikni rivojlantirishga doir qo‘shimcha chora-tadbirlar to‘g‘risida”gi qaroriga muvofiq O‘zbekiston Respublikasi Markaziy banki Boshqaruvi qaror qiladi:
 1. O‘zbekiston Respublikasi Markaziy banki Boshqaruvining 2018-yil 8-iyundagi 20/1-son qarori (ro‘yxat raqami 3022, 2018-yil 9-iyun) (Qonun hujjatlari ma’lumotlari milliy bazasi, 09.06.2018-y., 10/18/3021/1333-son) bilan tasdiqlangan “Har bir oila — tadbirkor” dasturi doirasida kreditlar ajratish tartibi to‘g‘risidagi nizomga ilovaga muvofiq o‘zgartirishlar va qo‘shimcha kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 O‘zgartirishlar va qo‘shimchaning 1-bandi sakkizinchi xatboshisi, 2 va 3-bandlari 2019-yil 1-sentabrdan kuchga kiradi.
 1. 1-bandda:
 uchinchi xatboshi quyidagi tahrirda bayon etilsin:
 “hududiy Oilaviy tadbirkorlikni qo‘llab-quvvatlash markazlari — Qoraqalpog‘iston Respublikasi Vazirlar Kengashi raisi, viloyatlar, Toshkent shahar hokimlarining birinchi o‘rinbosarlari rahbarligida, viloyat iqtisodiyot va sanoat, bandlik, moliya, investitsiya, soliq, statistika bo‘linmalari, hududiy Savdo-sanoat palatasi, tijorat banklari, “Mahalla” xayriya jamoat fondi, Yoshlar ittifoqi va O‘zbekiston fermer, dehqon xo‘jaliklari va tomorqa yer egalari kengashi hududiy bo‘linmalari rahbar va xodimlaridan iborat tarkibda tuziladigan markazlar (bundan buyon matnda Hududiy markazlar deb yuritiladi);”; 
 to‘rtinchi xatboshi chiqarib tashlansin;
 beshinchi — sakkizinchi xatboshilar tegishlicha to‘rtinchi — yettinchi xatboshilar deb hisoblansin;
 to‘rtinchi xatboshi quyidagi tahrirda bayon etilsin:
 “tuman (shahar) Oilaviy tadbirkorlikni qo‘llab-quvvatlash markazlari — tuman (shahar) hokimlarining birinchi o‘rinbosarlari rahbarligida, tuman (shahar) iqtisodiyot va sanoat, bandlik, moliya, investitsiya, soliq, statistika bo‘linmalari, tuman Savdo-sanoat palatasi bo‘limi, tijorat banklari, “Mahalla” xayriya jamoat fondi, Yoshlar ittifoqi va O‘zbekiston fermer, dehqon xo‘jaliklari va tomorqa yer egalari kengashi tuman bo‘linmalari rahbar va xodimlaridan iborat tarkibda tuziladigan markazlar (bundan buyon matnda tuman (shahar) markazlari deb yuritiladi)”;
 yettinchi xatboshidagi “eng kam ish haqining 150 baravarigacha” va “eng kam ish haqining 1000 baravarigacha” degan so‘zlar tegishlicha “bazaviy hisoblash miqdorining 150 baravarigacha” va “bazaviy hisoblash miqdorining 1000 baravarigacha” degan so‘zlar bilan almashtirilsin.
 2. 15-bandning birinchi xatboshisidagi “eng kam ish haqining 150 baravarigacha” degan so‘zlar “bazaviy hisoblash miqdorining 150 baravarigacha” degan so‘zlar bilan almashtirilsin. 
 3. 16-banddagi “eng kam ish haqining 1000 baravaridan ortiq miqdorda yillik 7 foiz” degan so‘zlar “bazaviy hisoblash miqdorining 1000 baravaridan ortiq miqdorda yillik 8 foiz” degan so‘zlar bilan almashtirilsin. 
 4. 17-banddagi “hududiy ishchi guruhlar” va “ishchi guruhlarning” degan so‘zlar tegishlicha “tuman (shahar) markazlari” va “tuman (shahar) markazlarining” degan so‘zlar bilan almashtirilsin.
 5. 18-band quyidagi tahrirda bayon etilsin:
 “18. Tuman (shahar) markazlarining samarali loyihani amalga oshirish bo‘yicha xulosasi Hududiy markazlarga imtiyozli kredit ajratish uchun qaror qabul qilishga taqdim etiladi.”.
 6. 19-banddagi “Tashkiliy muvofiqlashtiruvchi ishchi guruhlar” va “hududiy ishchi guruhlarning” degan so‘zlar tegishlicha “Hududiy markazlar” va “tuman (shahar) markazlarining” degan so‘zlar bilan almashtirilsin.
 7. 20-banddagi “Tashkiliy muvofiqlashtiruvchi ishchi guruhlar” degan so‘zlar “Hududiy markazlar” degan so‘zlar bilan almashtirilsin.
 8. 21-banddagi “Tashkiliy muvofiqlashtiruvchi ishchi guruhlarning” degan so‘zlar “Hududiy markazlarning” degan so‘zlar bilan almashtirilsin.
 9. 22 va 26-bandlardagi “tashkiliy muvofiqlashtiruvchi ishchi guruhlarning” degan so‘zlar “Hududiy markazlarning” degan so‘zlar bilan almashtirilsin.
 10. 25-banddagi “tashkiliy muvofiqlashtiruvchi ishchi guruhlar” degan so‘zlar “Hududiy markazlar” degan so‘zlar bilan almashtirilsin.
 11. 32-band quyidagi mazmundagi ikkinchi xatboshi bilan to‘ldirilsin:
 “Bunda, kreditlar tovarlar (xizmatlar) shartnoma asosida kelishilgan narxda yetkazib berilgandan (xizmatlar ko‘rsatilgandan) va loyiha egasi undan qanoatlanish hosil qilganidan so‘ng ajratiladi va mahsulot yetkazib beruvchi (xizmat ko‘rsatuvchi)ning hisobraqamiga o‘tkazib beriladi.”.
 12. 33-banddagi “hududiy ishchi guruhlarning” degan so‘zlar “tuman (shahar) markazlarining” degan so‘zlar bilan almashtirilsin.